Benedikte Kiær (KF), 2013-06-12:
Vi står her med to lovforslag, som skal udmønte den aftale om reform af kontanthjælpen, som blev indgået her for nogle få måneder siden.
I dag er der jo omkring 135.000 mennesker, som modtager kontanthjælp.
Det er rigtig mange, og det er alt for mange.
Ser man på dem, som modtager kontanthjælp, er der noget, der virkelig får de røde alarmlamper til både at bimle og ringe og lyse, og det er, at der er rigtig mange unge, som er på kontanthjælp.
Omkring 50.000 kontanthjælpsmodtagere er under 30 år, og af dem er der rigtig mange, der ikke har en erhvervskompetencegivende uddannelse, faktisk har 9 ud af 10 ikke en uddannelse med erhvervskompetencer.
Det er faktisk sådan, at kun 3 ud af 4 har gennemført maks. en folkeskoleuddannelse.
Det er virkelig noget, som er ødelæggende, ikke kun for samfundet, men også for de unge mennesker, som får virkelig svært ved at få sig et arbejde, også når vi kan se, at der faktisk er rigtig mange, som har været på kontanthjælp i mange år.
Faktisk kan vi se af statistikkerne, at der er nogle, der har været på kontanthjælp i nærmest årtier, og vi ved bare, at det er ødelæggende, at det er invaliderende at være på passiv forsørgelse i så mange år, og man får faktisk flere og flere problemer.
Fra at man kun havde et problem med at få et arbejde, får man også alle mulige andre problemer, og hvis man ser på, hvordan familien er strikket sammen, og hvordan det er for børnene, kan man se, at den negative sociale arv især trives i sådan nogle familier.
Det er noget, vi skal kigge på med alvor, det er noget, vi skal gøre noget ved.
Og det gør vi nu med den her reform, som er en rigtig god reform.
Målet er, at færre skal være på kontanthjælp, enten fordi de er kommet i arbejde, eller fordi de er kommet i gang med at tage sig en uddannelse, for det er jo et problem, når mange af de unge sådan set ikke engang har en ungdomsuddannelse.
Samtidig synes jeg også, det er godt, at vi med den her reform og de her to lovforslag tager et livtag med det matchsystem, som vi har haft gennem nogle år, og som på nogle områder har virket godt, men på andre områder også har haft nogle alvorlige bivirkninger.
Vi gør nu op med det matchgruppesystem, og så får vi i stedet et system, hvor vi ser på, om man er jobparat, om man er aktivitetsparat, eller om man er uddannelsesparat.
Samtidig er der også med de her lovforslag lagt op til en langt mere målrettet indsats for at få de unge i uddannelse.
Og for de unge, som måske har nogle problemer eller har brug for en ekstra hjælpende hånd, ligger der rigtig mange muligheder i den her reform.
Og for dem, som har større sociale problemer, dem, der har komplekse problemer, er der også virkelig lagt op til en langt mere og bedre helhedsorienteret indsats for at hjælpe dem, som har nogle udfordringer.
Der er også et men, og det er, at for dem, som kan og kun har et problem, der hedder, at de ikke har noget arbejde, dvs. dem, som vi kalder for den stærke kontanthjælpsmodtager, er der så også skruet op for bissen, ved at sanktionerne er blevet betydelig skærpet.
Så mens man kigger med mildere øjne på dem, som er udsatte og er i en særlig svær situation, også i forhold til sanktionssystemet, er der lagt vægt på, at dem, der kan, også skal.
Vi vil følge det nøje.
Vi havde også håbet, at vi kunne have gjort noget ved de her problemer med, at det for nogle grupper sådan set ikke kan betale sig at gå fra passiv forsørgelse til at få et arbejde.
Det her såkaldte kontanthjælpsloft må vi tage på et andet tidspunkt, så det altid er sådan, at det kan betale sig at gå fra en passiv forsørgelse til at tage et arbejde.
Men vi støtter begge forslag.